## Zakon o Poreznoj upravi

### NN 67/2001 (24.7.2001.), Zakon o Poreznoj upravi

# HRVATSKI SABOR

if !supportEmptyParas endif

1098

Na teme­­­­­­­­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O POREZNOJ UPRAVI

Proglašavam Zakon o Poreznoj upravi, koji je donio Hrvat­ski sabor na
sjednici 13. srp­­­­­­­­nja 2001.

Broj: 01-081-01-2322/2
Zagreb, 18. srp­­­­­­­­nja 2001.

Predsjednik
Republike Hrvatske
**Stjepan Mesić,** v. r.

## ZAKON

### O POREZNOJ UPRAVI

I. OPĆE ODREDBE

Članak 1.

Ovim se Zakonom uređuje djelokrug i ustrojstvo Porezne uprave te posebne
obveze, odgovornosti i ovlaštenja službenika Porezne uprave.

Članak 2.

(1) Porezna uprava je upravna organizacija u sastavu ministarstva
financija čija je temeljna zadaća primjena poreznih propisa i propisa o
plaćanju obveznih doprinosa.

(2) Porezna uprava djeluje pod nazivom: Ministarstvo financija, Porezna
uprava.

II. DJELOKRUG POREZNE UPRAVE

Članak 3.

(1) Porezna uprava obavlja upravne i druge stručne poslove što se odnose
na:

1. zaprimanje poreznih prijava, bilježenje poreznih obveza u poreznom
knjigovodstvu, naplatu i povrat poreza,

2. utvrđivanje pravodobnosti, zakonitosti i pravilnosti podnijetih
poreznih prijava,

3. utvrđivanje porezne
osnovice i porezne obveze,

4. provođenje inspekcijskog
nadzora,

5. provođenje ovrhe radi
naplate poreza,

6. podnošenje prijava za
pokretanje prekršajnoga, prijestupov­­nog i kaznenog postupka,

7. vođenje prvostupanjskoga
prekršajnog postupka zbog povrede poreznih propisa,

8. davanje mišljenja o
primjeni propisa u pojedinačnim poreznim predmetima,

9. međunarodnu pravnu pomoć u
poreznim stvarima,

10. proučavanje poreznih
sustava i suradnju s poreznim tijelima drugih država,

11. praćenje primjene međunarodnih
ugovora iz područja poreza,

12. izdavanje isprava o
činjenicama o kojima Porezna uprava vodi službenu evidenciju,

13. izgradnju i korištenje poreznoga informacijskog sustava,

14. davanje odobrenja i nadzor nad priređivanjem igara na sreću,
zabavnih i nagradnih igara,

15. izdavanje odobrenja ili markica ili drugih oznaka za obilježavanje,
praćenje proizvodnje, prometa i uporabe pojedinih proizvoda, u skladu s
posebnim zakonom što uređuje pojedinu vrstu poreza,

16. provođenje ovrhe radi naplate drugih javnih davanja po zahtjevima
tijela državne uprave i sudova u skladu s posebnim zakonima.

(2) Porezna uprava obavlja i poslove što se odnose na nadzor
obračunavanja, naplatu i ovrhu radi naplate obveznih doprinosa, te podnošenje
prekršajnih prijava i vođenje prekršajnog postupka zbog povrede propisa o
plaćanju obveznih doprinosa.

(3) Porezna uprava prikuplja i obrađuje podatke o utvrđenim i naplaćenim
porezima i obveznim doprinosima i predlaže pro­mje­ne porezne politike i
poreznih propisa, te drugih propisa radi unapređenja poreznog sustava i
učinkovitijeg ubiranja poreza i obveznih doprinosa.

(4) Porezna uprava može obavljati poslove evidentiranja, utvrđivanja,
nadzora, naplate i ovrhe radi naplate poreza što u cijelosti pripadaju
jedinicima lokalne i područne (regionalne) samouprave, drugih javnih davanja i
ostalih davanja propisanih zakonom.

(5) Uvjeti i opseg obavljanja poslova iz stavka 4. ovoga članka uređuju
se odlukom što je donosi predstavničko tijelo jedinice lokalne ili područne
(regionalne) samouprave, odnosno nadležno tijelo za druga javna i ostala
davanja propisana zakonom uz prethodnu suglasnost ministra financija.

III. USTROJSTVO I UPRAVLJANJE

Članak 4.

(1) U Poreznoj upravi
ustrojavaju se: Središnji ured, po­dručni ured i ispostave područnih ureda.

(2) Ispostava područnog ureda
može na području za koje je osnovana, organizirati obavljanje pojedinih poslova
izvan sjedišta ispostave.

Članak 5.

(1) Poreznom upravom upravlja
ravnatelj s položajem po­moćnika ministra, koji ujedno upravlja i radom
Središnjeg ureda, a u radu mu pomažu pomoćnici ravnatelja.

(2) Ravnatelja Porezne uprave
imenuje i razrješava Vlada Republike Hrvatske na prijedlog ministra financija.

(3) Službenike Porezne uprave
na radna mjesta pomoćnika ravnatelja, pročelnika područnog ureda i voditelja
ispostave po­d­ručnog ureda raspoređuje ministar financija na prijedlog
ravnatelja, a na temelju provedenog oglasa, odnosno javnog natječaja.

Članak 6.

Središnji ured Porezne uprave
obavlja upravne i druge stru­č­ne poslove što se odnose na:

1. predlaganje promjena
porezne politike, poreznih propisa i drugih propisa radi unapređenja poreznog
sustava i učinkovitijeg ubiranja poreza i obveznih doprinosa,

2. prikupljanje i obradu
podataka o utvrđenim i naplaćenim porezima, danim oslobođenjima i olakšicama,

3. koordiniranje i nadziranje rada područnih ureda i ispostava te
praćenje zakonitosti i pravilnosti primjene poreznih propisa,

4. koordiniranje provođenja i provođenje inspekcijskog nadzora,

5. koordiniranje provođenja ovršnog postupka,

6. izdavanje odobrenja ili markica ili drugih oznaka za obilježavanje,
praćenje proizvodnje, prometa i uporabe pojedinih proizvoda, u skladu s
posebnim zakonom što uređuje pojedinu vrstu poreza,

7. sustavno praćenje primjene poreznih propisa i osiguravanje
jedinstvenog postupanja u provedbi zakona i podzakonskih akata,

8. predlaganje donošenja i izradu nacrta naputaka u primjeni poreznih
propisa,

9. pružanje stručne pomoći područnim uredima i ispostavama radi
jedinstvenog postupanja Porezne uprave,

10. osiguravanje međunarodne pravne pomoći, proučavanje poreznih sustava
drugih država i suradnju s međunarodnim organizacijama i strukovnim udruženjima,

11. pripremanje nacrta ugovora o izbjegavanju dvostrukog oporezivanja i
nadziranje primjene međunarodnih ugovora iz po­d­ručja poreza,

12. izgradnju, razvijanje i korištenje poreznoga informacij­skog
sustava,

13. organiziranje stručnog usavršavanja službenika Porezne uprave,

14. davanje odobrenja za priređivanje igara na sreću i na­grad­nih
igara, te koordiniranje provođenja i provođenje nadzora nad priređivanjem igara
na sreću, zabavnih i nagradnih igara,

15. druge poslove potrebne za provedbu članka 2. stavka 1. ovoga Zakona.

Članak 7.

(1) Područni uredi i
ispostave područnih ureda obavljaju upravne i druge stručne poslove što se
odnose na:

1. zaprimanje poreznih
prijava, bilježenje poreznih obveza u poreznom knjigovodstvu i praćenje
naplate,

2. utvrđivanje pravodobnosti,
zakonitosti i pravilnosti podnijetih poreznih prijava,

3. utvrđivanje porezne
osnovice i porezne obveze u prvom stupnju,

4. provođenje inspekcijskog
nadzora,

5. provođenje naplate i ovrhe
radi naplate poreza i obveznih doprinosa,

6. davanje odobrenja za priređivanje
zabavnih igara i provo­đenje nadzora nad priređivanjem igara na sreću, zabavnih
i nagradnih igara,

7. podnošenje prijava za
pokretanje prekršajnoga, prije­stupov­nog i kaznenog postupka,

8. vođenje i rješavanje u
prvostupanjskom prekršajnom postupku zbog povrede poreznih propisa i propisa o
plaćanju obveznih doprinosa,

9. izdavanje odobrenja ili
markica ili drugih oznaka za obilježavanje, praćenje proizvodnje, prometa i
uporabe pojedinih proizvoda, u skladu s posebnim zakonom što uređuje pojedinu
vrstu poreza,

10. izdavanje isprava o činjenicama o kojima Porezna uprava vodi službenu
evidenciju,

11. provođenje ovrhe radi naplate drugih javnih davanja po zahtjevima
tijela državne uprave i sudova u skladu s posebnim zakonima,

12. druge poslove potrebne za provedbu članka 2. stavka 1. ovoga Zakona.

(2) Poslove iz stavka 1. ovoga članka područni uredi i ispostave
područnih ureda obavljaju na području za koje su osnovani.

(3) Osnivanje i ukidanje područnih ureda i ispostava po­dručnih ureda
propisuje se Uredbom o unutarnjem ustrojstvu Mi­nistarstva financija.

(4) Radom područnog ureda upravlja pročelnik.

(5) Radom ispostave područnog ureda upravlja voditelj ispostave.

Članak 8.

Drugostupanjski porezni postupak vodi Služba Ministarstva financija za
drugostupanjski upravni postupak.

IV. OBVEZE I ODGOVORNOSTI SLUŽBENIKA
I NAMJEŠTENIKA

Članak 9.

(1) Službenik Porezne uprave visoke stručne spreme s položenim državnim
stručnim ispitom i radnim stažem u struci manjim od tri godine, može biti
raspoređen na radno mjesto pomoćnog inspektora, a službenik Porezne uprave
visoke stručne spreme s položenim državnim stručnim ispitom i radnim stažem u
struci većim od tri, a manjim od pet godina, može biti raspo­ređen na radno
mjesto mlađeg inspektora.

(2) Vrijednost koeficijenta složenosti poslova radnog mjesta pomoćnog
inspektora iznosi 85%, a radnog mjesta mlađeg inspektora 90% vrijednosti
koeficijenta radnog mjesta inspektora utvrđenog Uredbom o nazivima radnih
mjesta i koeficijentima složenosti poslova u državnoj službi.

(3) Službenik Porezne uprave visoke stručne spreme s položenim stručnim
ispitom i radnim stažem u struci najmanje od osam godina te službenik Porezne
uprave više stručne spreme s položenim stručnim ispitom i radnim stažom u
struci od najmanje petnaest godina mogu biti raspoređeni na radno mjesto
voditelja ispostave.

(4) Ministar financija može na posebno obrazloženi prijedlog ravnatelja,
privremeno rasporediti pojedine službenike Porezne uprave na radna mjesta za
koja ne ispunjavaju u cijelosti propisane uvjete.

Članak 10.

(1) Službenik Porezne uprave dužan je na temelju naloga nadređenog službenika
obavljati službene poslove i duže od punoga radnog vremena ako je to nužno radi
uspješnog i pravovremenog obavljanja posla.

(2) Porezna uprava dužna je svojim službenicima i namješ­tenicima pružiti
maksimalnu zaštitu na svim poslovima koje obavljaju.

Članak 11.

(1) Ako fizička ili pravna osoba podnese predstavku sma­trajući da su
joj nezakonitim postupanjem službenika ili namje­štenika Porezne uprave povrijeđena
prava, čelnik ustrojstvene jedinice Porezne uprave koja je zaprimila
predstavku, dužan je pred­stavku dostaviti ustrojstvenoj jedinici nadležnoj
prema Uredbi o unutarnjem ustrojstvu Ministarstva financija, u roku od tri dana
od dana primitka.

(2) Nadležna ustrojstvena jedinica obvezna je provesti postupak provjere
navoda iz predstavke i na temelju utvrđenoga činjeničnog stanja poduzeti
propisane mjere, te o utvrđenim činjenicama i poduzetim mjerama izvijestiti
ministra financija, ravnatelja Porezne uprave i podnositelja predstavke u roku
od 60 dana od dana primitka.

Članak 12.

Teške povrede službene i radne dužnosti, osim povreda ut­vrđenih Zakonom
o državnim službenicima i namještenicima su:

1. krivotvorenje, preinačavanje, unošenje ili potvrđivanje neistinitih
podataka u službenim ispravama ili u informacijskom sustavu,

2. vođenje poslovnih knjiga poreznim obveznicima, te sastav­ljanje
poreznih prijava, zahtjeva za povrat poreza, prigovora, žalbi i tužbi poreznim
obveznicima u poreznom postupku,

3. dolazak na posao u alkoholiziranom stanju ili pod utje­cajem
narkotičnog sredstva ili konzumiranje alkohola ili narko­tičnog sredstva
tijekom radnog vremena,

4. odbijanje testova radi utvrđivanja prisutnosti alkohola ili
narkotičnog sredstva u organizmu,

5. nesavjesno obavljanje službenih dužnosti uslijed čega je nastala ili
mogla nastati šteta za poreznog obveznika ili tijelo državne vlasti,

6. zlouporaba službene iskaznice ili značke,

7. poduzimanje ili nepoduzimanje bilo koje radnje u cilju onemogućavanja
ili otežavanja pravodobnoga, pravilnog i zakonitog rada Porezne uprave.

Članak 13.

Prijedlog za pokretanje postupka zbog lake povrede službene i radne dužnosti
podnosi nadređeni službenik, a postupak vodi i odluku donosi ravnatelj Porezne
uprave.

Članak 14.

Prijedlog za pokretanje postupka zbog teške povrede službene i radne dužnosti
nadležnom službeničkom sudu, podnosi ravnatelj Porezne uprave.

V. OVLAŠTENJA SLUŽBENIKA

Članak 15.

(1) Službenici Porezne uprave ovlašteni su provoditi postupke i radnje u
skladu s odredbama Općega poreznog zakona, zakona što uređuju pojedine vrste
poreza i obvezne doprinose, te drugih zakona što se odnose na oporezivanje.

(2) Službenici koji obavljaju poslove inspekcijskog nadzora osim ovlasti
iz stavka 1. ovoga članka ovlašteni su i:

1. privremeno oduzeti predmete, novac, vrijednosnice i dokumentaciju što
mogu u prekršajnom, prijestupovnom ili kaznenom postupku poslužiti kao dokaz,

2. privremeno zabraniti obavljanje djelatnosti pečaćenjem postrojenja,
opreme, ili prostorija u kojima se obavlja djelatnost, u skladu s posebnim
zakonima.

(3) Službenici koji obavljaju poslove na otkrivanju poreznih kaznenih
djela osim ovlasti iz stavka 1. i 2. ovoga članka ovlašteni su i:

1. u postupanju na
odgovarajući način primjenjivati odredbe Zakona o kaznenom postupku kada
postupaju po nalogu Istražnog suca ili Državnog odvjetništva,

2. pregledavati dobra i provjeravati
podrijetlo dobara,

3. pregledavati prostore u
kojima se obavlja djelatnost,

4. zaustavljati i
pregledavati vozila na javnim cestama i plovila, te pregledavati vlakove i
zrakoplove,

5. poduzimati i druge radnje
i postupke propisane posebnim zakonima, u cilju prikupljanja podataka i dokaza
što mogu poslužiti u svrhu otkrivanja i sankcioniranja poreznih kaznenih djela.

Članak 16.

(1) Ovlasti za obavljanje
poslova inspekcijskog nadzora, otkrivanja poreznih kaznenih djela i ovrhe daju
se u obliku služ­b­ene iskaznice i značke.

(2) Službenu iskaznicu
potpisuje ministar financija.

(3) Oblik i sadržaj službene
iskaznice i značke propisuje ministar financija pravilnikom.

Članak 17.

Službenici Ministarstva
unutarnjih poslova, na zahtjev čelnika ustrojstvene jedinice Porezne uprave dužni
su pružiti službenicima potrebnu pomoć i zaštitu pri obavljanju poslova iz
djelokruga rada Porezne uprave.

VI. SREDSTVA ZA RAD

Članak 18.

(1) Sredstva ostvarena obavljanjem poslova iz članka 3. stav­ka 4. ovoga
Zakona kao i sredstva što ih Porezna uprava ostvari prema posebnim zakonima,
prihod su državnog prora­čuna.

(2) Sredstva iz stavka 1.
ovoga članka koriste se za informatizaciju i unapređenje rada Porezne uprave.

VII. PRIJELAZNE I ZAVRŠNE ODREDBE

Članak 19.

Do ustroja i početka rada Službe
Ministarstva financija za drugostupanjski upravni postupak, drugostupanjki
porezni postupak vodit će Središnji ured Porezne uprave.

Članak 20.

(1) Vlada Republike Hrvatske
će u roku od 30 dana od dana stupanja na snagu ovoga Zakona uredbom uskladiti
unutarnje ustrojstvo Ministarstva financija s odredbama ovoga Zakona.

(2) Ministar financija
uskladit će Pravilnik o unutarnjem redu Ministarstva financija prema odredbama
uredbe iz stavka 1. ovoga članka u roku od 30 dana nakon njenog donošenja.

Članak 21.

Pravilnik iz članka 16.
stavka 3. ovoga Zakona donijet će ministar financija u roku od 30 dana od dana
stupanja na snagu ovoga Zakona.

Članak 22.

Prostorije i opremu što ih je koristila do stupanja na snagu ovoga
Zakona, Porezna uprava nastavlja koristiti pod istim uvjetima.

Članak 23.

Danom stupanja na snagu ovoga Zakona prestaje važiti Zakon o Poreznoj
upravi (»Narodne novine«, br. 75/93. i 71/99.).

Članak 24.

Ovaj Zakon stupa na snagu osmoga dana od dana objave u »Narodnim
novinama«.

Klasa: 410-01/01-01/06
Zagreb, 13. srpnja 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 67/2001-1098